#ZumaMustFall: Verset neem toePres. Zuma. Foto: Flickr/GovernmentZA Die hutsmerk #ZumaMustFall het dié week vinnig momentum gekry, maar is volgens ŉ politieke ontleder nie noodwendig tekenend van wat in volgende jaar se plaaslike verkiesings verwag kan word nie. #ZumaMustFall was vinnig die gewildste onderwerp op Twitter nadat pres. Jacob Zuma Woensdag laat aangekondig het dat hy Nhlanhla Nene, minister van finansies, in die pad gesteek het. Volgens die mediamoniteringsmaatskappy ROi Africa het die hutsmerk #ZumaMustFall vinnig meer twiets gekry as die Oscar Pistorius-hofsaak wat vroeër die week die gewildste onderwerp op sosiale media was. Volgens prof. Dirk Kotzé, ŉ politieke ontleder aan Unisa, is #ZumaMustFall ŉ goeie aanduiding van ŉ klein persentasie van die openbare mening. “Sosiale media in Suid-Afrika is nog baie klein en dit is nie die meerderheid van die bevolking wat deelneem nie. Dit is hoofsaaklik in stedelike gebiede en hoofsaaklik jong mense.” Op Facebook is daar intussen verskeie bladsye geskep vir vreedsame optogte rakende #ZumaMustFall. Verskeie van die groepe het vinnig van Facebook verdwyn terwyl meer as 10 000 mense op die groep #ZUMAMUSTFALLMARCH reeds aangedui het dat hulle op 1 Februarie aan ŉ optog gaan deelneem. Volgens Kotzé is die verset op sosiale media teen Zuma definitief iets wat die ANC in ag sal neem aangesien jong mense veronderstel is om ŉ belangrike teikengroep vir die party te wees. “Die #FeesMustFall-beweging op sosiale media het effektief gewerk en hierdie is duidelik ŉ verlenging daarvan. Dit is ŉ nuwe ontwikkeling in die Suid-Afrikaanse politiek. Die sukses van die studente het die grondslag gelê om dit vir dié soort doeleindes te gebruik.” Daar is intussen ook twee petisies begin vir die verwydering van Zuma uit sy amp. Die petisie op avaaz.org is Vrydag teen 10:30 reeds deur 278 mense onderteken terwyl die petisie op change.org teen dieselfde tyd reeds deur meer as 42 000 mense onderteken is. Kotzé meen die verwydering van Nene het dié reaksie tot gevolg gehad aangesien burgers die Suid-Afrikaanse ekonomie sien as een van die bepalende faktore oor of die land en die huidige regering sukses behaal of misluk. “Dit was ŉ skuif waarop die publiek nie voorbereid was nie. Dit het uit die bloute gekom en dit het gelyk of dit teen Nene as persoon en sy optrede gemik is. Nene het in die openbaar gesê hy wil staatsuitgawes beperk. Dan was daar ook die SAL-kwessie en die Russiese ooreenkoms. En dit lyk dan of die besluit in persoonlike en nie openbare belang geneem is nie.” Volgens Kotzé is die verset teen Zuma egter nie tekenend van wat in volgende jaar se munisipale verkiesings verwag kan word nie. “Daar word verskillende aanduiders gebruik in verkiesings. Dit sal byvoorbeeld volgende jaar die eerste keer wees dat die EFF deelneem en dit is nie duidelik hoe goed hulle op plaaslike vlak gaan vaar nie. Ander faktore is die ANC en Cosatu se ledetalle wat afgeneem het en verdeeldheid in die ANC in KwaZulu-Natal, die party se sterkste provinsie.” Kotzé het gesê daar is ook verskillende kwessies in die onderskeie provinsies, soos e-tol en Nkandla wat ŉ groot rol speel in Gauteng terwyl die mynboukrisis moontlik ŉ groot invloed in Noordwes sal hê.